Kedves Nyolcadikosok!

A héten Radnóti Miklós két olyan írásával ismerkedünk meg, amelyek nem szerepelnek a tankönyvetekben. Mint tudjátok, a költő életét jelentősen befolyásolta az a tény, hogy születésekor édesanyját és ikertestvérét elveszítette. Két művel ismerkedhettek meg, amelyben ezt a tragédiát dolgozta fel a költő.

**Radnóti Miklós: Ikrek hava (részlet)**

“– Hogy halt meg anya? – kérdeztem három év múlva egy alkonyatkor a nénit.

– Tanulj és ne kérdezz butaságokat! Meghalt!

– Hogy halt meg? miért halt meg? – a hangom megijeszthette, mert felém fordult és összekulcsolta a kezét.

– A szíve nem bírta, ikerszülés volt.

– Ikerszülés volt? – mondtam ámulva utána.

– Mi mindent rejtegetnek ezek még! – csikordítottam össze a fogam, s a kezem ökölbeszaladt…

Micsoda család! Minden másképpen van, mint másoknál, rendes embereknél!

– Hol az ikertestvérem? – támadtam a nénire gyanakodva.

– Meghalt, gyönge volt, egy-két percig élt csak. Az is fiú volt.

– És?

– Mit és?

– És… és anya azért halt meg, mert ikergyerekei lettek?

– Azért – törölt ki gyorsan egy könnyet a szeméből a néni –, de ezen már úgysem lehet segíteni, ne kérdezgess, és különben sem való ilyesmiről beszélgetni. Szégyelld magad!

– Dehogyisnem való! – dühöngtem. – És apa?

– Hát nem hagysz békén? Apád nem volt Pesten, egy órával később érkezett meg. Tanulj és hagyj békén!

Egy nagy lélegzettel visszanyeltem torkomból a szívemet.

– Huszonnyolc éves volt akkor szegény Ilona – sírta hirtelen a néni és kiment a konyhába. Rányitottam, de visszanyomta az ajtót és megfordította a kulcsot a zárban a konyha felől. – Tanulj és hagyj békén – kiabálta nedves hangon.

– Én a falhoz vágtam volna apa helyébe azt a kölyköt, tudja? – ordítottam az ajtón át.

– Bolond vagy? Milyen kölyköt? – nyílt ki hirtelen az ajtó.

– Engem – sziszegtem összeszorított szájjal –, mindenki meghalt neki, csak én maradtam! És most azt se lehet tudni, hogy én haltam-é meg, vagy a testvérem. Ha ikergyerekek vannak, honnan lehet azt tudni?!

– Megbolondultál? – akadtak el a néni könnyei. – Gyere, elmegyünk a moziba!

– Nem megyek a moziba! – tomboltam –, nem kellett volna engedni, hogy gyerekei legyenek anyának, ki volt az a hülye orvos, aki hagyta? Majd megölöm! – rúgtam bele a dívány sarkába s az utcára rohantam. S akkor elkezdődött valami, amiről csak verset lehet írni.”

**Radnóti Miklós: Huszonnyolc év**

Erőszakos, rút kisded voltam én,

ikret szülő anyácska, - gyilkosod!

öcsémet halva szülte-é,

vagy élt öt percet, nem tudom,

de ott a vér és jajgatás között

úgy emeltek föl a fény felé,

akár egy győztes, kis vadállatot,

ki megmutatta már, hogy mennyit ér:

mögötte két halott.

Mögöttem két halott,

előttem a világ,

oly mélyről nőttem én,

mint a haramiák;

oly árván nőttem én

a mélységből ide,

a pendülő, kemény

szabadság tágas és

szeles tetőire.

Milyen mély volt gyerekkorom

s milyen hűvös.

Hívó szavad helyett kígyó

szisszent felém játékaim

kis útain, ha este lett

s párnáimon vért láttam én

a gyermeket elrémítő,

nagy, hófehér pehely helyett.

Milyen mély volt gyerekkorom,

s milyen magos az ifjúság!

A két halál megérte-é?

kiáltottam a kép felé,

mely ott sütött szobám falán.

Huszonnyolc éves voltál akkor,

a képen huszonöt talán,

ünnepélyes ifjú nő,

komolykodó, tünődő.

Huszonnyolc éves voltál akkor,

most ugyanannyi lettem én,

huszonnyolc éve, hogy halott vagy,

anyácska, véres szökevény!

Anyácska, véres áldozat,

a férfikorba nőttem én,

erősen tűz a nap, vakít,

lepke kezeddel ints felém,

hogy jól van így, hogy te tudod,

s hogy nem hiába élek én.

**Feladat: (választhatsz!)**

1. Fogalmazz meg néhány mondatos „üzenetet” Radnóti számára az édesanya nevében! Mit üzenne a képen látható anyuka a már felnőtt fiának? vagy

2. Elemezd a verset! Írd le a gondolataidat!

A válaszodat küldd el e-mailben a megszokott címre.

Május 19-én járt le a **Nem tudhatom** című vers megtanulásának határideje. A felelettel kapcsolatban választhatsz:

1. Ha a szüleid megengedik, hozzájárulnak, akkor küldhetsz a versmondásodról videofelvételt. (messengeren küldd át, mert túl nagy lesz az e-mailhez). A felvételt (a Tiszta szívvel felelethez hasonlóan) csak Ibi néni vagy Renáta néni nézi meg, senki más és megtekintés után törlésre kerül, nem őrizzük meg.
2. Ha az előzőhöz nincs kedved, akkor írj egy mailt Ibi néninek vagy Renáta néninek és megbeszéltek egy időpontot az online felelésre.

Határidő hosszabbítás ügyében szintén a szaktanárodat keresd. ☺

Jó munkát kívánunk: Ibi néni és Renáta néni